O‘zbekiston va Rossiya rahbarlari hamkorlikning asosiy natijalari va uni rivojlantirish rejalarini muhokama qildilar

30.12.2020
30-dekabr kuni O‘zbekiston Respublikasi Prezidenti Shavkat Mirziyoyevning Rossiya Federatsiyasi Prezidenti Vladimir Putin bilan telefon orqali muloqoti boʻlib oʻtdi.
Ikki mamlakat rahbarlari bir-birlarini dildan qutlab, kirib kelayotgan yangi 2021 yil munosabati bilan samimiy tabriklar almashdilar, doʻst xalqlarga tinchlik, farovonlik va ravnaq tilaklarini izhor etdilar.
Koronavirusning global miqyosda tarqalishi bilan bogʻliq murakkab sharoitda davlatlarimiz pandemiyaga qarshi kurashish, jahon iqtisodiy va epidemiologik inqirozi oqibatlarini yengib oʻtishda bir-biriga har tomonlama yordamlashgani va amaliy koʻmak koʻrsatgani katta mamnuniyat bilan qayd etildi. Bugungi kunda O‘zbekistonda Rossiya vaksinasini ishlab chiqarish boʻyicha kooperatsiya  imkoniyatlari faol oʻrganilmoqda.
Yuzaga kelgan vaziyat va qiyinchiliklarga qaramay, barcha darajalardagi faol almashinuvlar davom ettirildi. Ikki tomonlama savdo koʻrsatkichlari sezilarli oʻsishiga erishildi, sanoat kooperatsiyasi boʻyicha qator yirik loyihalar va madaniy-gumanitar hamkorlik dasturlari yoʻlga qoʻyildi.
Rossiya Federatsiyasi mamlakatimiz MDHga muvaffaqiyatli birinchi bor raislik qilishiga hamda O‘zbekiston Respublikasiga Yevroosiyo iqtisodiy ittifoqida kuzatuvchi maqomi berilishiga salmoqli koʻmaklashdi.
Suhbat chogʻida Prezidentlar mamlakatlarimiz oʻrtasidagi doʻstlik, strategik sheriklik va ittifoqchilik munosabatlarini mustahkamlashga bundan buyon ham qat’iy intilishlari va bu borada birgalikdagi sa’y-harakatlarni davom ettirishlarini tasdiqladilar.
Kelgusi yil rejasiga kiritilgan ikki va koʻp tomonlama tadbirlarga puxta tayyorgarlik koʻrishga kelishib olindi.
O‘zbekiston va Rossiya rahbarlari xalqaro siyosat va mintaqaviy hamkorlikning dolzarb masalalari yuzasidan ham fikr almashdilar.
Telefon muloqoti har doimgidek samimiy, ochiq va doʻstona ruhda oʻtdi.